PAGE  
11

Betegtájékoztató: Információk a beteg számára

Moxifloxacin Anfarm 400 mg/250 ml oldatos infúzió
moxifloxacin

Mielőtt beadják Önnek ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
-
Tartsa meg a betegtájékoztatót, mert a benne szereplő információkra a későbbiekben is szüksége lehet.

-
További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.

· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1. Milyen típusú gyógyszer a Moxifloxacin Anfarm 400 mg/250 ml oldatos infúzió (a továbbiakban Moxifloxacin Anfarm) és milyen betegségek esetén alkalmazható?

2. Tudnivalók a Moxifloxacin Anfarm alkalmazása előtt

3. Hogyan kell alkalmazni a Moxifloxacin Anfarm-ot?

4. Lehetséges mellékhatások

5. Hogyan kell a Moxifloxacin Anfarm-ot tárolni?

6. A csomagolás tartalma és egyéb információk
1. Milyen típusú gyógyszer a Moxifloxacin Anfarm és milyen betegségek esetén alkalmazható?
A Moxifloxacin Anfarm hatóanyaga a moxifloxacin, amely az antibiotikumok fluorokinolonoknak nevezett csoportjába tartozik. A Moxifloxacin Anfarm úgy hat, hogy a fertőzést okozó baktériumokat elpusztítja, amennyiben ezek a baktériumok érzékenyek a moxifloxacinra.

A Moxifloxacin Anfarm az alább felsorolt bakteriális fertőzések kezelésére szolgál felnőtteknél:

· területen (kórházon kívül) szerzett tüdőgyulladás (pneumónia);
· szövődményes bőrfertőzések és lágyrészfertőzések.
2.
Tudnivalók a Moxifloxacin Anfarm alkalmazása előtt
Kérdezze meg kezelőorvosát, amennyiben nem biztos abban, hogy Ön az alábbi betegcsoportok valamelyikébe beletartozik-e.

Nem alkalmazhatják Önnél a Moxifloxacin Anfarm-ot:
· ha allergiás a moxifloxacin hatóanyagra, egyéb, kinolon típusú antibiotikumokra vagy a gyógyszer (6. pontban felsorolt) egyéb összetevőjére;

· ha terhes vagy szoptat;
· ha Ön 18 év alatti;
· ha Önnek a kinolon antibiotikumok alkalmazásával kapcsolatosan volt már korábban az inakat érintő betegsége vagy elváltozása (lásd Figyelmeztetések és óvintézkedések és 4. Lehetséges mellékhatások pont);
· ha Önnek veleszületett vagy élete során kialakult szívritmus-rendellenessége (elektrokardiogramon – EKG – a szív elektromos működésének vizsgálatánál kimutatható) van;
· ha a vérben sóháztartási zavar áll fenn (különösen alacsony káliumvérszint vagy magnézium-vérszint esetén);
· ha erősen lelassult szívritmusa (bradikardia) van;
· ha gyenge a szíve (szívelégtelenség); 
· ha a kórtörténetében szívritmuszavarok fordultak elő;
· ha Ön olyan egyéb gyógyszereket szed, amelyek kóros EKG-elváltozásokat okoznak (lásd Egyéb gyógyszerek és a Moxifloxacin Anfarm pont). Minderre azért van szükség, mert a Moxifloxacin Anfarm EKG-elváltozásokat okozhat, nevezetesen a QT‑szakasz megnyúlását, ami azt jelenti, hogy az elektromos jelek lassabban vezetődnek át;
· ha súlyos májbetegsége van, vagy ha a májenzimek (az úgynevezett transzaminázok) szintje a normálérték felső határának ötszörösét is meghaladja.

Figyelmeztetések és óvintézkedések

A gyógyszer alkalmazása előtt

Nem szabad fluorokinolon vagy kinolon antibiotikumot tartalmazó gyógyszereket – köztük a Moxifloxacin Anfarm-ot – kapnia, ha korábban kinolon vagy fluorokinolon szedésekor bármilyen súlyos mellékhatást tapasztalt. Ilyen esetben mihamarabb tájékoztatnia kell kezelőorvosát. 

A Moxifloxacin Anfarm első alkalmazása előtt beszéljen kezelőorvosával.
· A Moxifloxacin Anfarm átmenetileg megváltoztathatja a szív EKG-ját, különösen akkor, ha Ön nő vagy idős. Ha egyidejűleg a vér káliumszintjét csökkentő gyógyszert is szed, akkor a Moxifloxacin Anfarm alkalmazása előtt tájékoztassa erről kezelőorvosát (lásd Nem alkalmazhatják Önnél a Moxifloxacin Anfarm-ot és Egyéb gyógyszerek és a Moxifloxacin Anfarm pont).
· Ha egy korábbi moxifloxacin-kezelés kapcsán már jelentkezett Önnél súlyos bőrkiütés vagy bőrhámlás, hólyagképződés és/vagy fájdalmas szájnyálkahártya-reakció.

· Ha epilepsziában vagy olyan betegségben szenved, ami nagy valószínűséggel vált ki Önnél görcsrohamot, mondja el kezelőorvosának, mielőtt beadják Önnek a Moxifloxacin Anfarm-ot.
· Ha Önnek mentális egészségügyi problémái vannak vagy voltak, beszéljen kezelőorvosával, mielőtt beadják Önnek a Moxifloxacin Anfarm-ot. 
· Ha egy bizonyos, az izomműködés zavarával járó betegségben (miaszténia grávisz) szenved, akkor a Moxifloxacin Anfarm alkalmazásával betegségének tünetei rosszabbodhatnak. Amennyiben úgy gondolja, hogy érintett, haladéktalanul közölje kezelőorvosával. 
· Ha Ön cukorbeteg, mert moxifloxacin-kezelés során nagyobb a vércukorszintingadozásának veszélye.

· Ha Önnek vagy családjában bárkinek glükóz-6-foszfát-dehidrogenáz-hiánya van (ez egy ritka öröklődő megbetegedés), tájékoztassa erről kezelőorvosát, aki el fogja dönteni, hogy a Moxifloxacin Anfarm alkalmas-e az Ön kezelésére.

· A Moxifloxacin Anfarm-ot csak vénába (intravénásan) szabad beadni, nem szabad artériába adni.
Beszéljen kezelőorvosával:
· ha Önnél a nagy vérerek megnagyobbodását vagy „kidudorodását“ diagnosztizálták (aortaaneurizma vagy nagy erek perifériás aneurizmája); 

· ha Önnél korábban előfordult aortadisszekció-epizód (szakadás az aorta falában);
· ha Önnél a szívbillentyűk elégtelen működését diagnosztizálták (szívbillentyűhiba miatti vérvisszaáramlás);
· ha az Ön családi kórtörténetében szerepel aortaaneurizma vagy aortadisszekció vagy veleszületett szívbillentyű-betegség, illetve egyéb kockázati tényező vagy hajlamosító betegség (például kötőszöveti rendellenességek, mint Marfan-szindróma, vagy Ehlers–Danlos-szindróma, Turner-szindróma, Sjögren-szindróma [gyulladásos autoimmun betegség], vagy vaszkuláris rendellenesség, mint Takayasu-arteritisz, óriássejtes arteritisz, Behcet-kór, magas vérnyomás vagy ismert ateroszklerózis, reumatoid artritisz [ízületi betegség], vagy endokarditisz [szívbelhártya-gyulladás]).

A Moxifloxacin Anfarm-kezelés alatt figyeljen a következőkre
Azonnal tájékoztassa kezelőorvosát, ha a következő tünetek bármelyike előfordul a Moxifloxacin Onkogen-kezelés alatt.

Kezelőorvosa fogja eldönteni, hogy Moxifloxacin Onkogen-nel történő kezelést le kell-e állítani.
· Ha szívdobogásérzése jelentkezne, vagy szívverését szabálytalannak érzi a kezelés időtartama alatt, azonnal értesítse kezelőorvosát. Kezelőorvosa EKG-vizsgálatot rendelhet el szívritmusa ellenőrzésére.

· Az adag és az intravénás infúzió beadási sebességének növelésével a szívproblémák kockázata is megnőhet.
· Ha hirtelen, éles fájdalmat érez a hasában, a mellkasában vagy a hátában, ami a fő hasi verőér kiboltosulásának (úgynevezett aneurizma) vagy ennek felszakadása (disszekció) jele lehet, haladéktalanul menjen a sürgősségi betegellátó osztályra. A kockázat fokozott lehet, ha Önt nem helyi hatású kortikoszteroidokkal kezelik.
· Ha hirtelen kezdetű légszomjat észlel, különösen akkor, amikor ágyban fekszik, vagy a bokája, a lába vagy a hasa feldagad, illetve hirtelen szívdobogást érez (gyors vagy szabálytalan szívverés), azonnal értesítse orvosát.
· Egyes esetekben súlyos és hirtelen kialakuló allergiás reakciók léphetnek fel (akár anafilaxiás reakció/sokk, angioödéma) esetleg már az első adag után, olyan tünetekkel, mint a mellkasi nyomásérzés, mellkasi fájdalom, légszomj, szédülésérzés, hányinger, ájulás körüli érzés, vagy felálláskor tapasztalt szédülés. Ha ez megtörténik, akkor a Moxifloxacin Anfarm infúziós kezelést azonnal meg kell szakítani, és orvoshoz vagy sürgősségi osztályhoz kell fordulni.
· A Moxifloxacin Anfarm gyorsan kialakuló és súlyos májgyulladást okozhat, amely akár az életet veszélyeztető májelégtelenséghez is vezethet (a halálos kimenetelű eseteket is beleértve, lásd 4. Lehetséges mellékhatások pont). Haladéktalanul tájékoztassa kezelőorvosát, ha hirtelen rosszul érzi magát, vagy a felsorolt tünetek valamelyikét észleli: a szemfehérje besárgulása, sötét vizelet, bőrviszketés, vérzésre való hajlam, gondolkodási zavarok vagy álmatlanság.
· Súlyos bőrreakciók: Súlyos bőrreakciókat, például Stevens–Johnson-szindrómát (SJS), toxikus epidermális nekrolízist (TEN), akut generalizált exantémás pusztulózist (AGEP) és eozinofíliával és szisztémás tünetekkel járó gyógyszerreakciót (DRESS) jelentettek a moxifloxacin alkalmazása során.

· A SJS és a TEN kezdetben megjelenhet vöröses, céltáblaszerű foltok formájában, vagy körkörös foltokként, amelyek központi gyűrűjében hólyag található. Előfordulhat fekélyképződés a szájban, a torokban, az orrban és a nemiszervekben, a szemben (vörös, duzzadt szem jelzi). Ezeknek a súlyos bőrproblémáknak a megjelenését gyakran megelőzi láz vagy influenza-szerű tünetek fellépése. A kiütések továbbfejlődhetnek testszerte kialakuló bőrhámlássá és életveszélyes vagy végzetes szövődmények léphetnek fel.

· Az AGEP a kezelés megkezdésekor megjelenhet kiterjedt, vörös, pikkelyes kiütés formájában, bőralatti dudorokkal, és hólyagokkal; ezeket láz kísérheti. A leggyakoribb megjelenési helyei: a bőrredők, a törzs és a felső végtagok.
· A DRESS kezdetben influenzaszerű tünetekkel és arcon lévő bőrkiütéssel, majd kiterjedt bőrkiütéssel, magas testhőmérséklettel, a vérvizsgálatok során észlelt emelkedett májenzimszintekkel és bizonyos típusú fehérvérsejtek számának emelkedésével (eozinofília), valamint megnagyobbodott nyirokcsomókkal jelentkezik.

Ha Önnél súlyos kiütéssel járó vagy más fentemlített bőrtünetek alakulnak ki, hagyja abba a moxifloxacin alkalmazását és haladéktalanul forduljon kezelőorvosához, vagy keresse fel a legközelebbi kórház sürgősségi osztályát.
· A kinolon antibiotikumok, mint a Moxifloxacin Anfarm, görcsrohamokat okozhatnak. Ha ilyen előfordul Önnél, hagyja abba a Moxifloxacin Anfarm alkalmazását, és azonnal forduljon kezelőorvosához.

· Hosszan tartó, rokkantságot okozó és esetlegesen visszafordíthatatlan súlyos mellékhatások. A fluorokinolon vagy kinolon antibiotikumot tartalmazó gyógyszerek – köztük a Moxifloxacin Anfarm alkalmazása nagyon ritkán előforduló, de súlyos mellékhatásokkal jár, melyek némelyike hosszan fennálló (hónapokig vagy évekig tartó) rokkantságot okoz vagy esetlegesen visszafordíthatatlan. Ezek közé tartozik a felső vagy az alsó végtagokon jelentkező ínfájdalom, izomfájdalom és ízületi fájdalom, a járási nehézség, a furcsa érzékelések, például szúró, bizsergő, csiklandozó érzés, zsibbadás vagy égő érzés (paresztézia), az érzékelési zavarok, köztük a látás, az ízérzés és a szaglás, valamint a hallás romlása, a depresszió, a memória romlása, a nagyfokú fáradtság és a súlyos alvászavarok. Ha a Moxifloxacin Anfarm alkalmazását követően a fenti mellékhatások bármelyikét tapasztalja, azonnal forduljon kezelőorvosához, mielőtt folytatná a kezelést. Ön és kezelőorvosa döntenek majd a kezelés folytatásáról, a más csoportokba tartozó antibiotikumok alkalmazásának lehetőségét is figyelembe véve.
· Ritkán idegkárosodás (neuropátia) tünetei jelentkezhetnek, különösen a lábfejekben és lábakban, illetve a kezekben és karokban, például fájdalom, égő érzés, bizsergő érzés, zsibbadás és/vagy gyengeség. Ha ilyen előfordul, hagyja abba a Moxifloxacin Anfarm infúzió alkalmazását, és azonnal tájékoztassa kezelőorvosát, hogy megelőzze egy esetlegesen visszafordíthatatlan állapot kialakulását.

· Mentális egészségügyi problémák előfordulhatnak, amikor először kinolon antibiotikummal végzett kezelést kap, beleértve a Moxifloxacin Anfarm-ot. Nagyon ritka esetben a kialakult depresszió vagy a mentális egészségügyi probléma öngyilkossági gondolatokhoz és önkárosító magatartáshoz vezethet, mint például öngyilkossági kísérlethez (lásd 4. Lehetséges mellékhatások pont). Ha Ön hasonló reakciókat tapasztal, hagyja abba a Moxifloxacin Anfarm alkalmazását, és azonnal tájékoztassa kezelőorvosát.

· Hasmenés léphet fel az antibiotikumok alkalmazása kapcsán, beleértve a Moxifloxacin Anfarm-ot is. Ha ez súlyossá vagy tartóssá válik, vagy ha vért vagy nyákot lát a székletében, azonnal hagyja abba a Moxifloxacin Anfarm alkalmazását és beszéljen kezelőorvosával. Ilyen esetben ne vegyen be bélmozgást gátló gyógyszert!
· Ritkán előfordulhat ízületi fájdalom és duzzanat, illetve íngyulladás vagy ínszakadás. A kockázat fokozottabb, ha Ön időskorú (60 évesnél idősebb), szervátültetésen esett át, veseproblémái vannak, vagy jelenleg kortikoszteroid-kezelésben részesül. Az íngyulladás és ínszakadás a kezelés első 48 órájában, de akár a Moxifloxacin Anfarm‑kezelés leállítása után hónapokkal is jelentkezhet. Az ínfájdalom vagy íngyulladás (például a boka, a csukló, a könyök, a váll vagy a térd területén) első tüneteinek jelentkezésekor hagyja abba a Moxifloxacin Anfarm alkalmazását, forduljon kezelőorvosához, és helyezze nyugalomba a fájdalmas területet. Kerülje a szükségtelen terhelést, mivel az fokozhatja az ínszakadás kockázatát. 
· Ha Ön idős és veseproblémái vannak, figyeljen nagyon arra, hogy elegendő folyadékot fogyasszon, mert az elégtelen folyadékbevitel kiszáradáshoz vezethet, ami a veseelégtelenség kialakulásának kockázatát növeli.
· Ha látása romlik, vagy bármilyen szempanasza jelentkezne a Moxifloxacin Anfarm alkalmazása során, azonnal forduljon szemész szakorvoshoz. (lásd 2. pont A készítmény hatásai a gépjárművezetéshez és a gépek kezeléséhez szükséges képességekre és 4. Lehetséges mellékhatások pont).
· A fluorokinolon antibiotikumok az Ön vércukorszintjének normális szint fölé emelkedését (hiperglikémia), vagy az Ön vércukorszintjének normális szintje alá történő csökkenését (hipoglikémia) okozhatják Önnél, amely súlyos esetben akár eszméletvesztéshez is vezethet (hipoglikémiás kóma, lásd 4. pont Lehetséges mellékhatások). Ezt fontos tudniuk a cukorbetegeknek. Amennyiben Ön cukorbeteg, vércukorszintjének körültekintő megfigyelése szükséges (lásd a 4. Lehetséges mellékhatások pontot).
· A kinolon antibiotikumok érzékennyé tehetik a bőrt a napfényre vagy az UV-sugárzásra. Óvakodjon a hosszantartó vagy erős napsugárzástól, és ne használjon szoláriumot vagy UV‑lámpát a Moxifloxacin Anfarm-kezelés időtartama alatt (lásd 4. pont Lehetséges mellékhatások).
· A területen (kórházon kívül) szerzett tüdőgyulladás (pneumónia) intravénás, majd szájon át történő (szekvenciális) moxifloxacin-kezelésére vonatkozóan a tapasztalatok még korlátozottak.
· Súlyos égések, a mélyen fekvő szövetek fertőzései és a cukorbetegek lábfertőzésével kapcsolatos csontvelőgyulladással szövődött fertőzések kezelése során a Moxifloxacin Anfarm hatásosságát még nem igazolták.

Gyermekek és serdülők

18 év alatti gyermekeknek és serdülőknek nem adható ez a gyógyszer, mert ebben a korcsoportban nem igazolták a hatásosságot és biztonságosságot (lásd Nem alkalmazhatják Önnél a Moxifloxacin Anfarm-ot).

Egyéb gyógyszerek és a Moxifloxacin Anfarm
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

A Moxifloxacin Anfarm-kezelés során figyeljen a következőkre:

· ha Moxifloxacin Anfarm-kezelés mellett olyan gyógyszert szed, ami befolyásolja a szívműködést, akkor nagyobb az esélye annak, hogy szívritmusa megváltozik. Éppen ezért a Moxifloxacin Anfarm-ot ne alkalmazza együtt a következő gyógyszerekkel: szívritmust szabályozó gyógyszerek (például a kinidin, hidrokinidin, dizopiramid, amiodaron, szotalol, dofetilid, ibutilid), antipszichotikumok (például fenotiazinok, pimozid, szertindol, haloperidol, szultoprid), triciklusos antidepresszánsok, egyes kórokozó elleni szerek (például szakvinavir, sparfloxacin, intravénás eritromicin, pentamidin, antimaláriás szerek, különösen a halofantrin), antihisztaminok (például terfenadin, asztemizol, mizolasztin) és egyéb gyógyszerek (például ciszaprid, intravénás vinkamin, bepridil és difemanil);
· tájékoztassa kezelőorvosát, ha egyidejűleg a vér káliumszintjét csökkentő [például néhány vízhajtó, hashajtó, (nagy adag) beöntés, kortikoszteroid (gyulladáscsökkentő gyógyszer) vagy amfotericin B] vagy lassú szívverést okozó gyógyszert is szed, mert ezek is fokozhatják a súlyos szívritmuszavarok kockázatát a Moxifloxacin Anfarm alkalmazása során;
· ha jelenleg is szed szájon át véralvadásgátló gyógyszert (például warfarint), szükségessé válhat, hogy a kezelőorvosa rendszeresen ellenőrizze az Ön véralvadási idejét.

A Moxifloxacin Anfarm egyidejű alkalmazása étellel és itallal
A Moxifloxacin Anfarm hatását nem befolyásolják sem a tejtermékek, sem egyéb ételek.

Terhesség, szoptatás és termékenység
Ne alkalmazza a Moxifloxacin Anfarm-ot, ha terhes vagy szoptat.

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Az állatkísérletek nem utalnak a gyógyszer termékenységet károsító hatására.

A készítmény hatásai a gépjárművezetéshez és a gépek kezeléséhez szükséges képességekre

A Moxifloxacin Anfarm szédülést vagy kábultságot okozhat, esetleg hirtelen, múló látásvesztés vagy rövid ideig tartó ájulás is előfordulhat. Ha ilyet tapasztal, ne vezessen gépjárművet, és ne kezeljen gépeket. 
A Moxifloxacin Anfarm nátriumot tartalmaz
Ez a gyógyszer 1072 mg (kb. 46,6 millimól) nátriumot (a konyhasó fő összetevője) tartalmaz 250 ml-es üvegenként, ami megfelel az ajánlott, táplálékkal bevitt maximális napi nátriummennyiség 53,60%-ának felnőtteknél. Kontrollált nátriumtartalmú étrendet tartó betegnél ezt figyelembe kell venni.
3.
Hogyan kell alkalmazni a Moxifloxacin Anfarm-ot?
A Moxifloxacin Anfarm-ot mindig egy orvos vagy egészségügyi szakember fogja beadni.

A gyógyszer ajánlott adagja felnőtteknek: naponta 1 üveg.

A Moxifloxacin Anfarm intravénás kezelésre szolgál. Kezelőorvosának gondoskodnia kell arról, hogy az infúzió egyenletesen, 60 perc alatt legyen beadva.

Időseknél, alacsony testtömegű betegeknél vagy vesebetegeknél nincs szükség az adag módosítására.

Kezelőorvosa fogja eldönteni, hogy Ön mennyi ideig részesül Moxifloxacin Anfarm-kezelésben. Egyes esetekben kezelőorvosa a kezelést Moxifloxacin Anfarm infúzióval kezdheti, majd moxifloxacin-tablettával folytathatja.

A kezelés időtartama egyfelől a fertőzés típusától, másfelől a kezelés eredményességétől függ, de az ajánlott kezelési időtartamok általában:

Területen (kórházon kívül) szerzett tüdőgyulladás (pneumónia): 7–14 nap.
A legtöbb tüdőgyulladás miatt kezelt beteg az infúziós kezelés után 4 napon belül moxifloxacin-tablettára tért át.

Szövődményes bőrfertőzések és lágyrészfertőzések: 7–21 nap.
A szövődményes bőrfertőzésben és lágyrészfertőzésben szenvedő betegek átlagos intravénás kezelési ideje kb. 6 nap volt, a teljes kezelés pedig (infúzió, majd tabletta) 13 napig tartott.

Fontos, hogy a kezelést ne szakítsa félbe, még akkor sem, ha néhány nap múlva jobban érzi magát. Ha túl korán abbahagyja a gyógyszer alkalmazását, akkor lehetséges, hogy a fertőzés nem gyógyul meg tökéletesen, vagy visszatér, valamint állapota ismét romolhat, másfelől az antibiotikummal szemben rezisztens (ellenálló) baktériumok alakulhatnak ki.

Az ajánlott adagot és a kezelés időtartamát nem szabad túllépni. (lásd 2. Tudnivalók a Moxifloxacin Anfarm alkalmazása előtt és Figyelmeztetések és óvintézkedések pont).

Ha az előírtnál több Moxifloxacin Anfarm-ot kapott

Ha úgy gondolja, hogy túl sok Moxifloxacin Anfarm-ot kapott, haladéktalanul értesítse kezelőorvosát.

Ha kimaradt egy adag Moxifloxacin Anfarm 
Ha úgy gondolja, hogy kimaradt egy adag Moxifloxacin Anfarm, haladéktalanul értesítse kezelőorvosát.

Ha idő előtt abbahagyja a Moxifloxacin Anfarm alkalmazását
Ha túl korán megszakítják a kezelést, lehetséges, hogy a fertőzése nem gyógyul meg teljesen. Feltétlenül forduljon kezelőorvosához, ha abba szeretné hagyni a Moxifloxacin Anfarm infúzió alkalmazását a kezelés befejezése előtt.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ha bármely mellékhatás súlyossá válik, vagy ha a betegtájékoztatóban fel nem sorolt mellékhatást észlel, tájékoztassa kezelőorvosát vagy gyógyszerészét.

Ha az alábbiak bármelyikét észleli, abba kell hagyni a Moxifloxacin Onkogen-kezelést, és azonnal orvoshoz kell fordulni vagy a legközelebbi kórház sürgősségi osztályát kell felkeresni.

A Moxifloxacin Anfarm-kezeléssel összefüggésbe hozható legsúlyosabb mellékhatások a következők:

Ha Ön a következő jelek valamelyikét észleli:

· kórosan szapora szívverés (ritka mellékhatás);
· hirtelen rosszullét, a szemfehérje besárgulása, sötét vizelet, bőrviszketés, vérzékenységre való hajlam, figyelemzavar vagy álmatlanság (ezek a tünetek heveny májgyulladás jelei lehetnek, amely akár életveszélyes májelégtelenséghez is vezethet) (nagyon ritka mellékhatás, halálos kimenetelű eseteket is megfigyeltek);
· súlyos bőrkiütés, például Stevens–Johnson-szindróma és toxikus epidermális nekrolízis. A kiütések előfordulhatnak vöröses, céltáblaszerű foltok vagy körkörös, központi részen hólyagot tartalmazó foltok, bőrhámlás, illetve fekély formájában, amelyek megjelenhetnek a szájban, torokban, orrban, a nemiszerveken és a szemen. Megjelenésüket megelőzheti láz vagy influenza-szerű tünetek fellépése (nagyon ritka mellékhatás, de életveszélyes lehet);
· a kezelés kezdetekor megjelenő kiterjedt, vörös, pikkelyes kiütések, bőralatti dudorokkal, valamint hólyagokkal, amelyet láz kísérhet (ennek a mellékhatásnak a gyakorisága: nem ismert);
· kiterjedt bőrkiütés, magas testhőmérséklet, a májenzimszintek emelkedése a vérben, kóros vérvételi laboratóriumi eredmény (eozinofília), megnagyobbodott nyirokcsomók és egyéb szervek érintettsége (eozinofíliával és szisztémás tünetekkel járó gyógyszerreakció, amely DRESS-szindrómaként vagy gyógyszer okozta túlérzékenységi szindrómaként is ismert) (ennek a mellékhatásnak a gyakorisága: nem ismert);
· csökkent vizeletürítéssel és alacsony nátriumszinttel jellemezhető tünetegyüttes (nem megfelelő antidiuretikushormon-termelés szindróma, rövidítése angol neve alapján SIADH) (nagyon ritka mellékhatás);
· a vércukorszint nagymértékű csökkenése által kiváltott eszméletvesztés (hipoglikémiás kóma) (nagyon ritka mellékhatás);
· az erek gyulladása (melynek jelei lehetnek a bőr piros foltjai, általában az alsó lábszáron; illetve az ízületi fájdalom) (nagyon ritka mellékhatás);
· súlyos, heveny generalizált allergiás reakció, beleértve nagyon ritkán az életveszélyes sokkot is (például légszomj, vérnyomásesés, gyors pulzus) (ritka mellékhatás);
· duzzanat, beleértve a légutak duzzanatát (ritka mellékhatás, akár életveszélyes is lehet);
· görcsrohamok (ritka mellékhatás);
· a központi idegrendszerrel kapcsolatos zavarok, úgymint fájdalom, égő érzés, bizsergés, zsibbadás és/vagy végtaggyengeség (ritka mellékhatás);
· depresszió (nagyon ritkán önkárosító magatartás, mint például öngyilkossági szándék/gondolatok, vagy öngyilkossági kísérlet megjelenéséhez vezethet) (ritka mellékhatás);
· elmezavar (esetlegesen önkárosító magatartás, mint például öngyilkossági szándék/gondolatok, vagy öngyilkossági kísérlet megjelenéséhez vezethet) (nagyon ritka mellékhatás);
· súlyos, véres és/vagy nyákos hasmenés (antibiotikum-kezeléssel összefüggő bélgyulladás, beleértve az álhártyás vastagbélgyulladást [pszeudomembranózus kolitisz] is) (ritka mellékhatás), amely nagyon ritkán életveszélyes szövődményekkel járhat;
· az inak fájdalma és duzzanata (íngyulladás) (ritka mellékhatás) vagy ínszakadás (nagyon ritka mellékhatás);
· izomgyengeség, izomérzékenység vagy izomfájdalom, különösen, ha Ön egyidejűleg rosszul érzi magát, magas láza van, vagy sötét színű a vizelete. Ezeket kóros izomszétesés okozhatja, amely életveszélyes lehet és veseműködési zavarhoz vezethet (rabdomiolízis) (a gyakorisága nem ismert); 
· Mellkasi fájdalom, ami a Kounis-szindróma nevű, potenciálisan súlyos allergiás reakció jele lehet (gyakorisága nem ismert);
hagyja abba a Moxifloxacin Anfarm alkalmazását, és azonnal forduljon orvoshoz, mivel sürgős orvosi ellátásra lehet szüksége. Ezek nagyon súlyos, azonnali ellátást igénylő mellékhatások, amelyek potenciálisan életveszélyesek.
Továbbá amennyiben a következőt észleli:

· átmeneti látásvesztés (nagyon ritka mellékhatás);
· kellemetlenség vagy fájdalom a szemben, különösen fény hatására (ez egy ritka vagy nagyon ritka mellékhatás), 

azonnal forduljon szemész szakorvoshoz!

Amennyiben Önnél a Moxifloxacin Anfarm-kezelés során életveszélyes szívritmuszavar (úgynevezett torsade de pointes) vagy szívmegállás következik be (nagyon ritka mellékhatások), haladéktalanul értesítse kezelőorvosát arról, hogy Moxifloxacin Anfarm-ot kap, és ne kezdje újra a kezelést!

Nagyon ritkán a súlyos izomgyengeség (miaszténia grávisz) tüneteinek súlyosbodásáról számoltak be. Amennyiben ilyet észlel, haladéktalanul forduljon kezelőorvosához.

Ha Ön cukorbeteg, és vércukorszintjének megemelkedését vagy csökkenését észleli (ritka, illetve nagyon ritka mellékhatás), haladéktalanul értesítse erről kezelőorvosát.

Amennyiben Ön olyan idős beteg, akinek fennálló veseproblémái vannak és a vizeletmennyiség csökkenését, a lábak, a boka vagy a lábfej duzzanatát, fáradtságot, hányingert, álmosságot, légszomjat vagy zavart viselkedést észlel (ezek veseelégtelenség, egy ritka mellékhatás jelei és tünetei lehetnek), azonnal forduljon a kezelőorvosához.

A Moxifloxacin Anfarm-kezeléssel összefüggésbe hozható egyéb mellékhatásokat a mellékhatások előfordulásának valószínűsége alapján csoportosítottuk az alábbiak szerint:

Gyakori mellékhatások (10 betegből legfeljebb 1 beteget érinthet)

· hányinger;
· hasmenés;
· szédülés;
· gyomorfájdalom és hasi fájdalom;
· hányás;
· fejfájás;
· egyes májenzimek (transzaminázok) vérszintjének megemelkedése;
· ellenálló baktériumok vagy gombák által okozott fertőzések, például Candida által okozott szájüregi vagy hüvelyfertőzés;
· fájdalom és gyulladás a tű beszúrásának helyén;
· EKG-n megfigyelhető szívritmusváltozás alacsony vérkáliumszintű betegeknél.
Nem gyakori mellékhatások (100 betegből legfeljebb 1 beteget érinthet)

· bőrkiütés;
· gyomorpanaszok (emésztési problémák, gyomorégés);
· az ízérzés zavarai (nagyon ritkán az ízérzés elvesztése);
· alvászavarok (főként álmatlanság);
· egyes májenzimek (gamma-glutamil-transzferáz és/vagy alkalikus foszfatáz) vérszintjének megemelkedése;
· egyes fehérvérsejtek számának csökkenése (leukociták, neutrofilek);
· székrekedés;
· viszketés;
· szédülés érzése (pörgés vagy elesés);
· álmosság;
· bélgázosság;
· EKG-n megfigyelhető szívritmusváltozás;
· májkárosodás (beleértve egy speciális májenzim [LDH] vérszintjének megemelkedését);
· csökkent étvágy és energiabevitel;
· alacsony fehérvérsejtszám;
· hátfájdalom, mellkasi, csípőtájéki és végtagfájdalom;
· a véralvadásban szerepet játszó vérsejtek számának megemelkedése;
· izzadás;
· egyes fehérvérsejtek számának emelkedése (eozinofilek);
· szorongás;
· rosszullét (főként gyengeség vagy fáradtság);
· hidegrázás;
· ízületi fájdalom;
· szívdobogásérzés;
· rendszertelen és szapora szívverés;
· légszomj, beleértve az asztmás állapotokat is;
· egy speciális emésztőenzim (amiláz) vérszintjének emelkedése;
· nyugtalanság/izgatottság;
· bizsergő (szúró) érzés és/vagy zsibbadás;
· csalánkiütés;
· a vérerek kitágulása;
· zavartság és a tájékozódás zavara;
· a véralvadáshoz szükséges speciális vérsejtek számának csökkenése;
· látászavarok, beleértve a kettős látást és a homályos látást;
· csökkent véralvadás;
· emelkedett vérzsírszint;
· alacsony vörösvértestszám;
· izomfájdalom;
· allergiás reakció;
· a vér bilirubinszintjének emelkedése;
· a gyomornyálkahártya gyulladása;
· kiszáradás;
· súlyos szívritmuszavarok;
· száraz bőr;
· szívtáji szorító fájdalom (angina pektorisz).
Ritka mellékhatások (1000 betegből legfeljebb 1 beteget érinthet)

· izomrángás;
· izomgörcs;
· hallucináció;
· magas vérnyomás;
· duzzanat (a kezek, lábak, bokák, ajkak, száj, torok duzzanata);
· alacsony vérnyomás;
· veseműködési rendellenesség (beleértve egyes vesefunkciós vizsgálatok eredményét, mint például a vér-karbamid-nitrogén-szint és a vérkreatininszint emelkedését);
· májgyulladás;
· szájüregi gyulladás;
· fülzúgás;
· sárgaság (a szemfehérje vagy a bőr sárgás elszíneződése);
· a bőr érzészavarai;
· kóros álmok;
· zavart koncentráció;
· nyelési nehézség;
· a szaglás zavara (beleértve a szaglásvesztést is);
· egyensúlyzavarok és gyenge mozgáskoordináció (szédülés miatt);
· részleges vagy teljes emlékezetvesztés;
· hallászavarok, beleértve a süketséget (általában visszafordítható);
· emelkedett vérhúgysavszint;
· érzelmi labilitás;
· zavart beszéd;
· ájulás;
· izomgyengeség.
Nagyon ritka mellékhatások (10 000 betegből legfeljebb 1 beteget érinthet)
· a fehérvérsejtek és a vörösvértestek, valamint a vérlemezkék számának csökkenése (páncitopénia);
· ízületi gyulladás;
· rendellenes szívritmus;
· a bőr érzékenységének fokozódása;
· elidegenedés érzése (mintha nem önmaga lenne);
· fokozott véralvadás;
· izommerevség;
· egyes fehérvérsejtek számának jelentős mértékű csökkenése (agranulocitózis).
Kinolon és fluorokinolon antibiotikumok adása nagyon ritka esetekben hosszan (akár hónapokig vagy évekig) tartó, illetve maradandó gyógyszermellékhatások kialakulásával jár, amelyek néhány esetben az eleve fennálló kockázati tényezőktől függetlenül jelentkeznek. Ezek a mellékhatások a következők lehetnek: íngyulladás, ínszakadás, ízületi fájdalom, végtagfájdalom, járási nehézség, rendellenes érzékelések, például szúró, bizsergő, csiklandozó, égő érzés, zsibbadás vagy fájdalom (neuropátia), fáradtság, memória és koncentrálóképesség romlása, mentális egészségügyi hatások (amelyek lehetnek alvászavarok, szorongás, pánikrohamok, depresszió és öngyilkossági gondolatok), valamint a hallás, a látás, az ízérzés és a szaglás romlása.

Fluorokinolon-kezelésben részesülő betegeknél beszámoltak a szívbillentyűk záródási zavaráról, valamint a fő ütőér (aorta) falának kiboltosulásáról és elgyengüléséről, vagy az aorta falának szakadásáról (aneurizma és disszekció). Ez az érfalszakadás végzetes lehet. Lásd még a 2. pontot.
Az alábbi mellékhatásokat figyelték meg gyakrabban az intravénás kezelésben részesülő betegeknél:

Gyakori (10 betegből legfeljebb 1 beteget érinthet)

· egy speciális májenzim (gamma‑glutamil-transzferáz) szintjének emelkedése.
Nem gyakori (100 betegből legfeljebb 1 beteget érinthet)

· súlyos hasmenés, amely vért és/vagy nyákot tartalmaz (antibiotikummal összefüggő vastagbélgyulladás), amely nagyon ritkán életveszélyes szövődményekkel járhat;
· kórosan szapora szívritmus;
· hallucináció;
· alacsony vérnyomás;
· veseműködési rendellenesség (beleértve egyes vesefunkciós vizsgálatok eredményét, mint például a vér-karbamid-nitrogén-szint és a vérkreatininszint emelkedését);
· veseelégtelenség;
· duzzanat (a kezek, lábak, bokák, ajkak, száj, torok duzzanata);
· görcsrohamok.
Nem ismert (a gyakoriság a rendelkezésre álló adatokból nem állapítható meg)

· A bőr fokozott érzékenysége a napfénnyel vagy az UV-sugárzással szemben (lásd még a 2. pont Figyelmeztetések és óvintézkedések).
· Élesen körülhatárolt, vöröses foltok hólyagokkal vagy azok nélkül, ami a moxifloxacin alkalmazása után néhány órán belül jelentkezik, és a bőr – gyulladás után visszamaradó – elszíneződésével gyógyul; ez a moxifloxacin újabb alkalmazása esetén általában ismét jelentkezik ugyanezen a bőr- vagy nyálkahártya-területen.
Egyéb fluorokinolonokkal folytatott kezelés során a következő, a Moxifloxacin Anfarm alkalmazásakor sem kizárható mellékhatások fordulhatnak elő: nyomásfokozódás a koponyán belül (aminek tünete a fejfájás, látásproblémák – beleértve a homályos látást vakfoltokkal, látásvesztést), 

emelkedett nátriumszint a vérben, emelkedett kalciumszint a vérben, a vörösvértestek számának speciális csökkenése (hemolitikus anémia).
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Moxifloxacin Anfarm-ot tárolni?

A gyógyszer gyermekektől elzárva tartandó!

A dobozon és az üvegen feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.
Hűtőszekrényben nem tárolható! Nem fagyasztható! 15 °C alatt nem tárolható!
Felbontás és/vagy hígítás után az infúziót azonnal fel kell használni!

Ez a gyógyszer kizárólag egyszeri alkalmazásra szolgál. A fel nem használt oldatot meg kell semmisíteni.

Alacsony hőmérsékleten tárolva kicsapódás tapasztalható, ami szobahőmérsékleten feloldódik. 
Ne használja fel az oldatot, ha abban bármilyen látható részecske van, vagy ha az oldat zavaros.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Moxifloxacin Anfarm?
-
A készítmény hatóanyaga a moxifloxacin. Minden üveg 400 milligramm moxifloxacint tartalmaz (moxifloxacin-hidroklorid formájában). 1 milliliter oldat 1,6 milligramm moxifloxacint tartalmaz (moxifloxacin-hidroklorid formájában).

-
Egyéb összetevők: nátrium-klorid, vízmentes nátrium-szulfát, 1,0 N sósav (pH-beállításhoz) és/vagy 1,0 N nátrium-hidroxid (pH-beállításhoz), injekcióhoz való víz.
Milyen a Moxifloxacin Anfarm külleme és mit tartalmaz a csomagolás?
A Moxifloxacin Anfarm tiszta, zöldessárga színű oldat. 
250 ml oldatos infúzió brómbutil gumidugóval és lepattintható alumíniumkupakkal lezárt, II-es típusú, átlátszó üvegben, dobozban.

A Moxifloxacin Anfarm 1 db vagy 5 db üveget tartalmazó kiszerelésben kerül forgalomba.
Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

ANFARM HELLAS S.A.,
4 Achaias Str & Trizinias,
14564 Kifissia, Attiki, 

Görögország
Gyártó

ANFARM HELLAS S.A,
61st km NAT.RD. ATHENS-LAMIA, 

Schimatari Viotias 32009, 
Görögország
OGYI-T-24087/01
1×250 ml
II-es típusú, átlátszó üveg
OGYI-T-24087/02
5×250 ml
II-es típusú, átlátszó üveg
A betegtájékoztató legutóbbi felülvizsgálatának dátuma: 2026. szeptember.
-------------------------------------------------------------------------------------------------------------------

Az alábbi információk kizárólag egészségügyi szakembereknek szólnak:

A Moxifloxacin Anfarm egy T‑cső segítségével az alábbi oldatokkal adható együtt:

· injekcióhoz való víz;
· 0,9%-os nátrium-klorid oldat;
· 1 mol/dm3-es nátrium-klorid-oldat;
· 5%-os, ill. 10%-os, ill. 40%‑os glükóz oldat;
· Ringer-oldat;
· összetett nátrium-laktát-oldat (Hartmann-oldat, Ringer‑laktát-oldat).

A kompatibilitási adatok alapján a javasolt hígítási koncentráció 0,8 mg/ml.
A Moxifloxacin Anfarm nem infundálható együtt egyéb gyógyszerekkel.

Az alábbi oldatok inkompatibilisek a Moxifloxacin Anfarm-mal:

· 10%-os, ill. 20%-os nátrium-klorid oldat
· 4,2%‑os és 8,4%‑os nátrium-hidrogén-karbonát oldat.
NNGYK/ETGY/20061/2026

2. verzió

